| Jenisejus |
| --- |
| Jenisejus netoli Krasnojarsko Jenisejus netoli Krasnojarsko |
| **Ilgis** | 3487 km |
| **Baseino plotas** | 2 580 000 km² |
| **Vidutinis debitas** | 19 600 m³/s |
| **Ištakos** | Bij Chemas ir Ka Chemas |
| **Žiotys** | Karos jūra |
| **Šalys** | Rusijos vėliava Rusija |
|  |
|  **Vikiteka** | Jenisejus |

**Jenisiejus** (rus. *Енисей*, tuv. *Улуг-Хем*, mong. *Енисей мөрөн*, chak. *Ким суг*) – upė Sibire, vandeningiausia Rusijos upė. Teka pro Tuvą, Chakasiją ir Krasnojarsko kraštą.

Tėkmė
-----

Išteka iš Sajanų kalnų, kur susidaro susiliejus Didžiajam (Bij Chemui) ir Mažajam Jenisiejui (Ka Chemui). Bij Chemo versmės yra Rytų Sajane, o Ka Chemo
– Mongolijos šiauriniame pakraštyje, Ulan Taigos kalnagūbryje. Nuo Kyzylo teka Tuvos dubuma į vakarus ir vadinamas ***Aukštutiniu Jenisiejumi*** (Ulug Chemu). Toliau pasuka į šiaurę siauru slėniu kerta Vakarų Sajaną, o pratekėjęs Minusinsko dubumą – Rytų Sajaną. Jenisiejus už Krasnojarsko sudaro ribą tarp Vakarų Sibiro lygumos ir Vidurio Sibiro plokščiakalnio. Tekėdamas palei Jenisiejaus kalvagūbrį sudaro Kazačinsko ir Osinovo slenksčius. Toliau teka plačiu pelkėtu slėniu.

Jenisiejus Chakasijoje
Ties Lesosibirsku
Žemupyje išsiskiria į dvi atšakas. Slėnio plotis prie Žemutinės Tunguskos apie 40 km, prie žiočių iki 150 km. Vagos plotis 15–20 km, gylis ne mažiau nei 15 m (didžiausias – 49 m). Įteka į Arkties vandenyno, Karos jūros Jenisiejaus įlanką.

Baseinas
--------

Jenisiejaus baseinas
Didžiausi intakai:

* dešinieji – Tuba, Mana, Kanas, Angara, Akmenuotoji Tunguska, Žemutinė Tunguska, Kureika.
* kairieji – Abakanas, Jelogujis, Turuchanas.

Hidrologija
-----------

Jenisiejus – vandeningiausia Rusijos ir viena vandeningiausių Šiaurės pusrutulio upių. Mityba mišri. Vidutinis debitas ties Igarka 17,8 tūkst. m³/s (žiotyse 19,8 tūkst.), mažiausias 2080 m³/s, didžiausias 154 tūkst. m³/s. Būdingi pavasario potvyniai ir vasaros poplūdžiai. Dažnai užtvindo dideles teritorijas. Žemupyje Jenisiejus užšalęs nuo rugpjūčio pabaigos iki gegužės pabaigos, vidurupyje – lapkričio-balandžio mėnesiais, aukštupyje – nuo gruodžio pradžios iki balandžio pabaigos. Žiemą aukštupys užšalęs 5 mėnesius, vidurupis ir žemupys 7–8 mėnesius (nuo spalio pabaigos iki birželio pradžios); ledo storis 1–3 m. Būdingi (ypač žemupiui) ampalai.

Reikšmė
-------

Jenisiejus patvenktas Sajanų Šušenskojės ir Krasnojarsko užtvankomis. Laivyba tvenkiniuose ir nuo Krasnojarsko. Iki Igarkos atplaukia jūriniai laivai.

Prie Jenisiejaus įsikūrę miestai: Kyzylas, Sajanogorskas, Minusinskas, Abakanas, Divnogorskas, Krasnojarskas, Lesosibirskas, Jeniseiskas, Igarka, Dudinka. Taip pat prie upės įsteigtas Sajanų Šušenskojės biosferos rezervatas, Stolbai, Centrinis Sibiro rezervatas.

Pavadinimas
-----------

Pavadinimas kilęs iš nencų *Енэсий* (dabar – *Ензя-ям'*) ir evenkų *Ионэсси* bei reiškia „didis vanduo".

Šaltiniai
---------

1. ↑  Upės ilgis nuo Kyzylo. Skaičiuojant su Maž. Jenisiejumi – 4287 km; su Did. Jenisiejumi – 4092 arba 4123 km; vandentakio Iderinas–Selenga–Baikalas–Angara–Jenisiejus ilgis – 5550 km
2. ↑  *Pasaulio vietovardžiai. Azija*. Internetinė duomenų bazė. – Vilnius: MELC, VLKK. Prieiga internete: Jenisiẽjus.
3. ↑  Географический энциклопедический словарь, гл. редактор А. Ф. Трёшников. – Москва, Советская энциклопедия, 1983. // psl. 147
4. ↑  *Jenisiejus*. Visuotinė lietuvių enciklopedija, T. VIII (Imhof-Junusas). – Vilnius: Mokslo ir enciklopedijų leidybos institutas, 2005
5. ↑   *Енисей* // Словарь современных географических названий / Рус. геогр. о-во. Моск. центр; Под общ. ред. акад. В. М. Котлякова. Институт географии РАН. – Екатеринбург: У-Фактория, 2006.

Nuorodos
--------

* Jenisiejus Archyvuota kopija 2007-09-15 iš Wayback Machine projekto. **(**rus.**)**